Il-Ministru għat-Turiżmu Konrad Mizzi twaqqaf mill-ġurnalisti hekk kif kien dieħel għal-laqgħa tal-Grupp Parlamentari Laburista f’Kastilja, fejn saħaq li m’għandux għalfejn jirriżenja. Hu ġie mistoqsi fuq għadd ta’ suġġetti, primarjament fuq l-aħħar żviluppi fil-każ tal-qtil ta’ Daphne Caruana Galizia, kif ukoll fuq dak li kiteb fuqu l-Ministru Evarist Bartolo dalgħodu. Dan hekk kif dan tal-aħħar saħaq li l-Ministru Mizzi flimkien mas-Sur Keith Schembri għandhom iwarrbu. Mistoqsi jekk irċeviex flus bħala tixħim mingħand is-suspettat ewlieni bil-qtil ta’ Daphne Caruana Galizia, il-Ministru Mizzi wieġeb fin-negattiv. Saħaq li hu diġà patta għal dak li sejjaħ bħala ‘misjudgement’ li għamel fil-passat u “fil-leġiżlatura l-oħra,” billi fi kliemu rriżenja minn Deputat Mexxej tal-Partit Laburista, u tilef il-portafoll tiegħu bħala Ministru tal-Enerġija. Qal li imbagħad hu reġa’ ġie konvalidat meta l-poplu Malti eleġġieh mill-ġdid fil-Parlament għat-tieni darba fl-elezzjoni ġenerali li għaddiet. Saħaq li meta kien hemm responsabilità politika xi jġorr, ġarrha, iżda issa m’hemm xejn xi jġorr. Saħaq li m’għandu xejn x’jaqsam ma’ dan il-każ. Dwar il-kummenti mill-Ministru Evarist Bartolo, fejn qal li l-Ministru Mizzi għandu jirriżenja, dan qal li għal dawn il-kummenti se jwieġeb wiċċ imb’wiċċ, u mhux se jinħela f’battibekki pubbliċi. Żied jgħid li hu ilu żmien jaħdem lejl u nhar biex jagħti lill-poplu Malti “tariffi orħos, biex nagħlqu l-powerstations, biex inneħħu l-out of stock medicines, biex intejjbu l-Air Malta, u dak huwa l-għan tiegħi li nkomplu nagħmlu iktar minn dan.” Mistoqsi jekk huwiex qed jagħmel iktar ħsara lill-Partit Laburista, il-Ministru għat-Turiżmu qal li hu qiegħed jaħdem u jistinka, u li l-ħsara jagħmilha il-Partit Nazzjonalista. Dwar jekk għandux jirriżenja iċ-Chief of Staff tal-Prim Ministru Keith Schembri, qal li dan kien parti integrali mill-bidla li saret f’dan il-pajjiż. Mistoqsi dwar Yorgen Fenech, qal li hu għandu relazzjoni professjonali, minħabba li dan kien id-direttur tal-Electrogas, u lukandier. Saħaq li hawn membri parlamentari li għandhom relazzjoni ikbar mas-Sur Fenech. Fakkar kif il-proċess tal-għażla tal-Electrogas kien wieħed skrutinizzat ferm. Fl-istess waqt saħaq li “ilu ferm” ma jitkellem mas-Sur Fenech. Mistoqsi jekk huwiex inkwetat li Yorgen Fenech jista’ jsemmi lilu bħala persuna involuta fl-assassinju ta’ Daphne Caruana Galiza, il-Ministru Mizzi ċaħad għal kollox, u qal li jħossu offiż b’dan it-tip ta’ diskors. Aktar qabel: Wara li kmieni t-Tnejn filgħodu il-Ministru Evarist Bartolo saħaq li l-Ministru Konrad Mizzi u ċ-Chief of Staff Keith Schembri għandhom iwarrbu, jew jitneħħew, il-Ministru Mizzi fuq Facebook appella biex ma jkunx hemm battibekki bejn l-esponenti Laburisti. Ara wkoll: Evarist Bartolo jgħid li Konrad Mizzi u Keith Schembri għandhom iwarrbu